**REPUBLIKA HRVATSKA**

**MINISTARSTVO ZDRAVSTVA**

**NACRT**

**PRIJEDLOG ZAKONA O IZMJENI ZAKONA O ZDRAVSTVENOJ ZAŠTITI, S KONAČNIM PRIJEDLOGOM ZAKONA**

**Zagreb, rujan 2019.**

**PRIJEDLOG ZAKONA O IZMJENI ZAKONA**

**O ZDRAVSTVENOJ ZAŠTITI**

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovoga zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 - pročišćeni tekst i 5/14 - Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Zakon o zdravstvenoj zaštiti donio je Hrvatski sabor 31. listopada 2018. godine i objavljen je u Narodnim novinama, broj 100/18.

Zakon o zdravstvenoj zaštiti stupio je na snagu 1. siječnja 2019. godine.

Zakonom o zdravstvenoj zaštiti uređuju se načela i mjere zdravstvene zaštite, prava i obveze osoba u ostvarivanju zdravstvene zaštite, nositelji društvene skrbi za zdravlje stanovništva, razine zdravstvene djelatnosti, sadržaj i organizacijski oblici obavljanja zdravstvene djelatnosti te nadzor nad obavljanjem zdravstvene djelatnosti.

Odredbom članka 66. Zakona o zdravstvenoj zaštiti propisano je da pravo na obavljanje privatne prakse zdravstvenih radnika prestaje na zahtjev privatnog zdravstvenog radnika, po sili zakona ili prestankom odobrenja za obavljanje privatne prakse u ordinaciji.

Odredbom članka 67. Zakona o zdravstvenoj zaštiti propisani su slučajevi prestanka prava na obavljanje privatne prakse po sili zakona osobi koja ima odobrenje za rad i to ako ona umre, ako izgubi trajno radnu sposobnost za obavljanje poslova, ako izgubi poslovnu sposobnost potpuno ili djelomično, ako izgubi odobrenje za samostalan rad, ako zasnuje radni odnos odnosno počne obavljati drugu samostalnu djelatnost, osim u slučaju obustave rada iz članka 65. Zakona, ako izgubi pravo raspolaganja prostorom odnosno odgovarajućom medicinsko-tehničkom opremom, ako bude pravomoćnom sudskom presudom osuđena na kaznu zatvora dulje od šest mjeseci ili joj je izrečena sigurnosna mjera zabrane obavljanja zdravstvene djelatnosti ili ako bude pravomoćnom sudskom presudom osuđena za neko od kaznenih djela iz glave XVI. Kaznenog zakona („Narodne novine“, br. 125/11., 144/12., 56/15., 61/15. i 101/17.) – Kaznena djela protiv spolne slobode i glave XVII. Kaznenog zakona – Kaznena djela spolnog zlostavljanja i iskorištavanja djeteta.

Također, odredbom članka 67. Zakona o zdravstvenoj zaštiti u stavku 2. propisano je da zdravstvenim radnicima u mreži javne zdravstvene službe pravo na obavljanje privatne prakse po sili zakona prestaje kad navrše 65 godina života. Iznimno, odredbom članka 67. stavka 3. Zakona propisano je da u slučaju ugroženosti pružanja zdravstvene zaštite ministar može zdravstvenim radnicima uz prethodno pribavljeno mišljenje župana odnosno gradonačelnika Grada Zagreba odobriti produljenje obavljanja privatne prakse do navršenih 70 godina života.

Slijedom promjena u odnosima na tržištu rada, u cilju jačanja održivosti sustava socijalne sigurnosti nastavno na predložene izmjene Zakona o radu i Zakona o mirovinskom osiguranju, ovim se Zakonom mijenja odredba članka 67. stavka 2. Zakona o zdravstvenoj zaštiti. Prema predloženoj izmjeni pravo na obavljanje privatne prakse po sili zakona zdravstvenom radniku u mreži javne zdravstvene službe prestaje kada zdravstveni radnik navrši 68 godina života. Međutim, ako privatni zdravstveni radnik namjerava ostvariti pravo na starosnu mirovinu prema propisima o mirovinskom osiguranju, sa 65 godina života i 15 godina mirovinskog staža, na njegov zahtjev Ministarstvo zdravstva će prethodno, donijeti rješenje o prestanku obavljanja privatne prakse.

Valja naglasiti da ujedno predloženom izmjenom prestaje obveza ishođenja posebnog odobrenja privatnih zdravstvenih radnika u mreži javne zdravstvene službe za produljenje obavljanja privatne prakse koju prema odredbi članka 67. stavka 3. Zakona o zdravstvenoj zaštiti daje ministar zdravstva, uz prethodno pribavljeno mišljenje župana odnosno gradonačelnika Grada Zagreba, u slučaju kada su ti zdravstveni radnici navršili 65 godina života, a namjeravaju i dalje obavljati privatnu praksu do navršenih 68 godina života.

1. **OCJENA I IZVORI SREDSTAVA POTREBNIH ZA PROVOĐENJE ZAKONA**

Sredstva za provedbu ovoga Zakona osigurana su u Financijskom planu Hrvatskog zavoda za zdravstveno osiguranje za 2019. godinu i projekcijama Plana za 2020. i 2021. godinu i provedba istog neće zahtijevati osiguravanje dodatnih financijskih sredstava ni u Financijskom planu Hrvatskog zavoda za zdravstveno osiguranjem ni u Državnom proračunu Republike Hrvatske.

**IV. PRIJEDLOG ZA DONOŠENJE ZAKONA PO HITNOM POSTUPKU**

Prema odredbi članka 204. stavka 1. Poslovnika Hrvatskoga sabora („Narodne novine“, br. 81/13, 113/16, 69/17 i 29/18), zakon se može iznimno donijeti po hitnom postupku, kada to zahtijevaju osobito opravdani razlozi, koji u prijedlogu moraju biti posebno obrazloženi.

Sukladno članku 204. stavku 1. Poslovnika Hrvatskoga sabora, predlaže se donošenje ovoga Zakona po hitnom postupku, radi rješavanja problema u odnosima na tržištu rada i osiguravanja zakonskih preduvjeta za jačanje održivosti sustava socijalne sigurnosti.

Slijedom obrazloženja prijedloga da se ovaj Zakon donese po hitnom postupku, podnosi se Konačni prijedlog zakona.

**KONAČNI PRIJEDLOG ZAKONA O IZMJENI**

**ZAKONA O ZDRAVSTVENOJ ZAŠTITI**

**Članak 1.**

U Zakonu o zdravstvenoj zaštiti („Narodne novine“, broj 100/18) u članku 67. stavku 2. brojka: „65“ zamjenjuje se brojkom: „68“.

**Članak 2.**

Ministarstvo zdravstva će u roku od dvije godine od dana stupanja na snagu ovoga Zakona provesti naknadnu procjenu učinaka ovoga Zakona.

**Članak 3.**

Ovaj Zakon objavit će se u „Narodnim novinama“, a stupa na snagu 1. siječnja 2020. godine.

**OBRAZLOŽENJE**

**Uz članak 1.**

Ovom odredbom propisuje se izmjena dobne granice privatnih zdravstvenih radnika u mreži javne zdravstvene službe za prestanak obavljanja privatne prakse po sili zakona.

**Uz članak 2.**

Ovom se odredbom propisuje naknadna procjena učinaka Zakona.

**Uz članak 3.**

Odredbom ovoga članka utvrđuje se stupanje na snagu ovoga Zakona.

**ODREDBE VAŽEĆEG ZAKONA KOJE SE MIJENJAJU**

Članak 67.

(1) Pravo na obavljanje privatne prakse po sili zakona prestaje ako osoba koja ima odobrenje za rad:

1. umre

2. izgubi trajno radnu sposobnost za obavljanje poslova

3. izgubi poslovnu sposobnost potpuno ili djelomično

4. izgubi odobrenje za samostalan rad

5. zasnuje radni odnos odnosno počne obavljati drugu samostalnu djelatnost, osim u slučaju obustave rada iz članka 65. ovoga Zakona

6. izgubi pravo raspolaganja prostorom odnosno odgovarajućom medicinsko-tehničkom opremom

7. bude pravomoćnom sudskom presudom osuđena na kaznu zatvora dulje od šest mjeseci ili joj je izrečena sigurnosna mjera zabrane obavljanja zdravstvene djelatnosti

8. bude pravomoćnom sudskom presudom osuđena za neko od kaznenih djela iz glave XVI. Kaznenog zakona (»Narodne novine«, br. 125/11., 144/12., 56/15., 61/15. i 101/17.) – Kaznena djela protiv spolne slobode i glave XVII. Kaznenog zakona – Kaznena djela spolnog zlostavljanja i iskorištavanja djeteta.

(2) Zdravstvenim radnicima u mreži javne zdravstvene službe pravo na obavljanje privatne prakse po sili zakona prestaje kad navrše 65 godina života.

(3) Iznimno od stavka 2. ovoga članka, u slučaju ugroženosti pružanja zdravstvene zaštite ministar može zdravstvenim radnicima uz prethodno pribavljeno mišljenje župana odnosno gradonačelnika Grada Zagreba odobriti produljenje obavljanja privatne prakse do navršenih 70 godina života.

(4) Rješenje o prestanku obavljanja privatne prakse po sili zakona donosi Ministarstvo.

(5) Protiv rješenja iz stavka 4. ovoga članka nije dopuštena žalba, ali se može pokrenuti upravni spor.